作者:劉克莊
標題:沁園春
內容:莫信人言，虺不如熊，瓦不如璋。為孟堅補史，班昭才學，中郎傳業，蔡琰詞章。盡洗鉛華，亦無瓔珞，猶帶栴檀國裡香。笑貧女，尚寒機軋軋，催嫁衣忙。好逑不數潘楊。占夢者曾言大秤量。待銀河浪靜，金針穿了，藍橋路近，玉杵攜將。倩似凝之，媲如道韞，簾卷燕飛王謝堂。恁時節，看孫皆朱紫，翁未皤蒼。